རབ་བྱུང་བཅུ་བཞི་པའི་ནང་དུ་ཁ་སར་རིག་འཛིན་ཞེས་པའི་བཟོ་གསོ་གཉིས་ལ་མངའ་དབང་འབྱོར་བའི་སྐྱེས་མཆོག་དེས་ཁ་སར་ཚང་གི་བྱ་བཞག་རྒྱུན་བསྐྱངས་ཤིང་།ཁོང་ནི་གཞུང་རྒྱུད་དྲང་ལ་བྱམས་སྙིང་རྗེ་རང་ཆས་སུ་ཡོད་པ།དཀའ་ངལ་གང་ལའང་མི་འཛེམ་པར་འགྲོ་བའི་ནད་གདུང་འཇོམ་པར་བརྩོན་པའི་གོ་ཆ་བགོས་པ་ཞིག་ཡིན་པར་ཀུན་ལ་རླུང་ལྟར་གྲགས།ཁོང་ཆོ་ག་ཕྱག་ལེན་སོགས་ལ་ཤིན་ཏུ་མཁས་ཤིང་།འདོན་རྟ་དབྱངས།གར་ཕྱག་ཐིག་གསུམ།འབུད་རྡུང་དཀྲོལ་གསུམ་སོགས་ལ་ཐོག་པ་མེད་པ་དང་།གཏེར་སྟོན་གྱི་ཟབ་ཆོས་སྐོར་དང་སྨན་རྒྱུད་མན་ངག་སོགས་ཀྱི་ཆ་ཤས་རེ་རེ་ནས་རྒྱུད་འཛིན་ནན་ཏན་བྱེད་པར་མ་ཟད།ཐང་ག་འབྲི་བཞེང་བྱེད་པར་ཡང་ཕུལ་དུ་ཕྱིན་པའི་ལྷ་རིས་པ་མིང་དུ་གྲགས་པ་ཞིག་ཀྱང་ཡིན་ལ།ཁོང་གིས་བྲིས་པའི་ཐང་ག་དང་།རི་མོ།ཤིང་བརྐོས།རྡོ་ལྷ་སོགས་ཤིན་ཏུ་མང་ངོ་།།